open-index/open-wikipedia-markdown huggingface dataset:
Steelo Brim

**Steelo Brim** (wiere namme: **Sterling Brim**; Chicago, 5 juny 1988) is in Amerikaansk presintator, akteur en realitystjer fan mingd Afro-Amerikaansk en Iersk etnysk komôf. Hy is benammen bekend wurden troch syn gearwurking mei presintator, realitystjer, tillefyzjeprodusint, akteur en profesjoneel skateboarder Rob Dyrdek oan 'e ynternetfilmkesrubryk *Ridiculousness*.

## Libben en karriêre
Brim is hikke en tein yn Chicago, yn 'e Amerikaanske steat Illinois, dêr't er yn 1988 berne waard. Sawol syn heit as syn mem is predikant, en hy hat ien suster en ferskate bruorren. Yn 2001 hie Brim mei trettjin jier in lyts roltsje yn 'e film *Hardball*, en yn 2011 spile er Ulysses Williams yn 'e koarte film *Orange Drive*. Underwilens wied er yn 2007 mei njoggentjin jier nei Los Angeles, yn súdlik Kalifornje, ferfearn, dêr't er hope mear kânsen op wurk te hawwen.

Brim stribbe in karriêre yn 'e muzykyndustry nei en wurke foar de radio en yn administrative funksjes, oant er yn 2011 yn 'e kunde kaam mei presintator, realitystjer, tillefyzjeprodusint, akteur en profesjoneel skateboarder Rob Dyrdek. Dy frege him datselde jiers noch om yn 'e mande mei himsels en presintatrise, model, aktrise, rapper, lietsjeskriuwster en realitystjer Chanel West Coast de presintaasje te dwaan fan 'e ynternetfilmkesrubryk *Ridiculousness*. Dat betsjutte foar Brim de trochbraak en makke him ek bûten de Feriene Steaten bekend. Sûnt 2015 is er ek kreätyf produsint fan *Ridiculousness*.

Brim hat ek meiwurke oan oare projekten fan Dyrdek. Sa wied er belutsen by de lêste seizoenen fan it realitytillefyzjeprogramma *Rob Dyrdek's Fantasy Factory*, en teffens wied er yn 2012 en 2013 aktyf as stimakteur foar de tekenfilmrige *Wild Grinders*, wêrby't er syn stim liende oan it personaazje Meaty.

## Keppelings om utens
*  Folsleine filmografy fan Steelo Brim yn 'e ''Internet Movie Database'' (IMDb)
Mile High Media

**Mile High Media**, net selden ôfkoarte ta **Mile High**, is in Kanadeeske pornografyske filmstudio en distributeur dy't fêstige is yn Mont-Royal, yn 'e provinsje Kebek. Dit bedriuw waard oprjochte yn 1994 en hat him sûnt ûntjûn ta ien fan 'e dominante spilers yn 'e Kanadeeske pornoyndustry, wylst it ek tige aktyf is yn 'e Feriene Steaten. (De namme fan 'e ûndernimming ferwiist nei de saneamde *[[mile high club]]*, minsken dy't geslachtsferkear bedreaun hawwe yn in fleanend fleantúch.)

## Skiednis
Mile High Media waard yn 1994 oprjochte mei as eksklusyf doel om foar Kanada de rjochten op Amerikaanske pornofilms te keapjen en dy dêr dan te troch te ferkeapjen oan 'e detailhannel. Dêrby paste it bedriuw nei eigen sizzen in strange kwaliteitskontrôle ta, mei't it net assosjearre wurde woe mei minne produkten. Nei ferrin fan tiid begûn Mile High ek de ynternasjonale kompilaasjerjochten fan in soad pornofilms op te keapjen, sadat it eigen kompilaasjefideo's gearstalle koe. In folgjende stap wie om in eigen grafyske ûnwerpôfdieling op te setten, dy't eigen omslaggen en ferpakkingsmateriaal ûntwurp.

Yn 2003 rjochte Mile High in eigen filmstudio op ûnder de namme **Doghouse** (folút: Doghouse Digital). Fiif jier letter, yn 2008, wist it bedriuw de tige talentearre senarioskriuwster en regisseur Nica Noelle oan te lûken, dy't oan 'e widze stie fan in twadde ymprint, **Sweetheart Video**, dy't him talei op it produsearjen fan lesbyske pornografy. Yn 2009 rjochte Noelle foar Mile High in trêde ymprint op, mei as namme **Sweet Sinner**, dy't wijd wie oan heteroseksuële pornografy dy't oantreklik wie foar froulju sawol as manlju. Datselde jiers lansearre Mile High ek **RealityJunkies**, dat him talei op realitypornografy mei topaktrises út 'e yndustry. Yn 2011 folge as lêste ymprint **Sweet Sinema**, dat pornografyske parodyen fan hege kwaliteit makket op basis fan bekende Hollywood-films.

Hjoed de dei is Mile High oer de hiele wrâld aktyf, mei in fûnskatalogus fan mear as 1.500 titels. Troch syn ûnderskate studio's produsearret it bedriuw 9 nije films yn 'e moanne en 3 nije kompilaasjefideo's yn 'e wike. De operaasjes yn 'e Feriene Steaten binne yn 'e hannen fan dochterûndernimming **Mile High Media USA**, dy't fêstige is yn Marina Del Rey, yn 'e Amerikaanske steat Kalifornje. Yn 2012 waard Mile High Media keazen ta studio fan it jier troch it Amerikaanske pornografyske betelkanaal Adult Entertainment Broadcast Network (AEBN). Dêrnjonken krige de film *The Babysitter: Volume 3*, in produksje fan Mile High, datselde jiers de AEBN Award yn 'e kategory bêste film.

## Keppelings om utens
*Offisjele webside fan Mile High Media
Wappo

* Wappo (folk), in Yndiaansk folk yn 'e Amerikaanske steat Kalifornje
* Wappo (taal), de útstoarne taal fan dat folk
Wappo (taal)

It **Wappo** (Ingelsk: *Wappo*; Wappo: *Ašočimi*) is in útstoarne taal dy't sprutsen waard troch de Wappo, in lânseigen Yndiaanske etnyske groep út it noarden fan 'e Amerikaanske steat Kalifornje. It taalgebiet fan it Wappo besloech de Alexander-delling benoarden San Francisco en in lytse enklave oan Clear Lake. De namme 'Wappo' is nei gedachten in ferbastering fan it Spaanske wurd *guapo*, dat 'knap' (fan uterlik) of 'dapper' betsjut. De lêste memmetaalsprekker fan it Wappo wie Laura Fish Somersal, dy't yn 1990 ferstoar. Yn 'e 1920-er jierren ferskynde de earste grammatika fan it Wappo, skreaun troch taalkundige Paul Radin. Yn 1965 publisearre Jesse O. Sawyer de earste Wappo-Ingelske wurdlist.

## Taalbesibskip
Taalkundigen binne fan betinken dat it Wappo wierskynlik yn 'e fierte besibbe is oan in oare lytse útstoarne taal fan noardlik Kalifornje, it Jûky (*Yuki*). De beide talen foarmje mei-inoar de saneamde Jûkiaanske taalkloft. Mooglik binne se yn it twadde milennium f.Kr. útinoar gien. Letter hat it Wappo dúdlike ynfloeden ûndergien fan earst it Pomo, en letter it Spaansk. 

## Taaleigenskippen
It Wappo hat in alfabet fan 35 letters: a, c, c’, č, č’, e, h, i, k, kʰ, k’, l, l’, m, m’, n, n’, o, p, pʰ, p’, s, š, t, tʰ, t’, ṭ, ṭʰ, ṭ’, u, w, w’, y, y’ en ɂ. Der binne fiif fokalen: a ([a], lykas yn 'kap'), e ([e:], lykas yn 'bleek'), i ([i], lykas yn 'wyt'), o ([ɔ], lykas yn 'hok') en u ([u], lykas yn 'rûch').

De konsonanten h, k, l, m, n, p en s hawwe de gongbere útspraak. De c [ʦ] is de ts fan 'tsiis'; de č [ʧ] is de tsj fan 'tsjerke'; de š [ʃ] is de sj fan 'sjippe'; de w [w] is de w fan 'skowe'; de y [j] is de j fan 'jas'; en de ɂ [ʔ] is de glottisslach, it lûd tusken de gelikense fokalen yn wurden as 'Aäron' en 'koöperaasje'. It Wappo hat twa foarmen fan 'e t, de dintale t [t], dy't hielendal foaroan yn 'e mûle útsprutsen wurdt, en de alveolêre ṭ [t̺], dy't fierder nei efteren yn 'e mûle útsprutsen wurdt

Fierders binne der alve konsonanten dy't folge wurde troch troch in glottisslach, en skreaun wurde mei in apostrof. Teffens binne der fjouwer aspirearre konsonanten, wêrby't de haadklank folge wurdt troch in licht h-ke (bekend fan 'e Grinslânske útspraak "Marthinithoren"). Aspiraasje wurdt yn it Wappo werjûn troch in h yn superskrift oan 'e betreffende letter ta te foegjen.

Dêropta kamen de konsonanten d [d], f [f], g [ɡ] (g fan 'goed'), r [r] en r’ [rʔ] foar yn lienwurden dy't it Wappo oernommen hie út it Spaansk.

### It Wappo-alfabet

## Dialekten
It Wappo hie fiif dialekten: Russian River-Wappo (ek wol Westlik Wappo neamd), Noardlik Wappo, Sintraal Wappo, Súdlik Wappo en Clear Lake-Wappo. Dêrfan waarden de earste fjouwer op in klútsje yn 'e Alexander-delling sprutsen, wylst it Clear Lake-Wappo sprutsen waard yn in eksklave oan Clear Lake.

## Keppelings om utens
*Beskriuwing fan it Wappo op ''Ethnologue''
Jan Thomassen à Thuessink van der Hoop

**Abraham Nicolaas Jan Thomassen à Thuessink van der Hoop** (Arnhim, 9 maart 1893 – De Haach, 2 febrewaris 1969), bekend as **Jan van der Hoop**, wie in Nederlânsk KLM-fleander, geograaf, etnograaf en histoarikus.

## Biografy
A.N.J. Thomassen à Thuessink van der Hoop, in telch út it laach Thomassen à Thuessink van der Hoop, waard berne as soan fan de antyrevolúsjonêre politikus Gijsbert Hendrik Thomassen à Thuessink van der Hoop (1847-1894), dy't weirekke doe't er ien jier wie, en jkfr. Sara Maria Johanna van de Poll (1864-1942). 

Hy waard fleander by de Loftfeartôfdieling Soesterberg en kaam yn 1922 yn tsjinst fan de KLM. Hy fleach yn 1924, mei earste luitenant-fleander Hendrik van Weerden Poelman en boardwurktúchkundige Pieter van den Broeke, mei in Fokker F.VII H-NACC fan Schiphol nei Batavia. Dy earste flecht nei Nederlânsk-Ynje, dy't fan 1 oktober oant 24 novimber 1924 duorre, makke him lanlik ferneamd. Hy waard Offisier yn de Oarder fan Oranje-Nassau en krige de Earemedalje yn sulver foar *Voortvarendheid en Vernuft* fan de Hûsoarder fan Oranje. Der is yn Grins, De Bosk en Beverwijk in Van der Hoopstraat nei him ferneamd en syn ôfbyld stie yn 1928 op in loftpostsegel fan 75 sinten.

Yn 1925 publisearre er in boek oer syn flecht. Itselde jier gie er by de KLM wie om geografy te studearjen oan de Amsterdamske VU en letter yn Utert, mei de byfakken etnografy en prehistoarje. Yn 1930 slagge er cum laude. Dêrnei die er ûndersyk yn Nederlânsk-Ynje en yn 1932 promovearre er yn Utert mei it proefskrift *Megalithische oudheden in Zuid-Sumatra*.

Fan 1933-1950 wenne en arbeide Van der Hoop in Batavia as wittenskiplik amtner, histoarysk ûndersiker en konservator fan it *Museum Oud-Batavia*. As telch út in begoedich skaai hie er genôch oan in beskieden traktemint en dochs riant wenje yn Meester Cornelis, letter yn Menteng. Fanwege it regear die er ûndersyk nei it krekte plak fan it grêf fan Jan Pieterszoon Coen. Hy publisearre tal fan wittenskiplike artikelen en in boek oer Ynjeske siermotiven en wurke mei oan de *Geschiedenis van Nederlandsch Indië* (5 dielen).

In part fan de Japanske besetting fan Nederlânsk-Ynje siet er yn in ynternearringskamp. Nei de stichting fan de Republyk Yndoneezje yn 1950, festige er him yn De Haach en fan 1954 ôf oan wenne er yn Voorburg. Fêst wurk hie er net mear, mar wol bestjoersfunksjes mei ynfloed, lykas foarsitter fan it Keninklik Ynstitút foar Taal-, Lân- en Folkekunde, dêr't er letter earelid fan waard. Teffens wie er lid fan de Maatskippij fan de Nederlânske Letterkunde.

## Keppeling om utens
* Bernet Kempers, A. *[http://www.kitlv-journals.nl/index.php/btlv/article/viewFile/1965/2726 In memoriam Dr. A.N.J. Th. à Th. van der Hoop 9 maart 1893 - 2 februari 1969]*. Yn: Bijdragen tot de Taal-, Land- en Volkenkunde 125 (1969), nû: 4, Leien, s. 401-428.
Reproduksje

* reproduksje (biology), de fuortplanting fan libbene organismen
* reproduksje (kopy), in kopy fan in orizjineel, bgl. fan in keunstwurk
* reproduksje (maatskippij), de oerdracht fan 'e sosjale posysje fan âlden op bern
Fuortplanting (betsjuttingsside)

"**Fuortplanting**" hat yn de Wikipedy ferskate betsjuttings:

* fuortplanting, it biologyske proses wêrby't neikommelingen produsearre wurde
* fuortplanting (natuerkunde), it bewegen fan weagen lykas lûd troch matearje lykas lucht
* fuortplanting of propagaasje (radio), it bewegen fan radioweagen troch de ierdatmosfear
Bedriuw

In **bedriuw** is in organisaasje fan arbeid en kapitaal. As it rjochte is op it meitsjen fan winst, wurdt in bedriuw yn 'e regel in **ûndernimming** neamd. As in bedriuw taastbere produkten makket, sprekt men ek wol fan in fabrikant of in produsint. By de bedriuwsfiering (it runnen fan in bedriuw) binne ferskate persoanen belutsen. Dêrfan spylje de eigner, de ûndernimmer, de leveransier, de klanten en de konkurrinten by elts bedriuw in rol. Faak is by lytsere bedriuwen de eigner en de ûndernimmer deselde persoan. Gruttere bedriuwen hawwe ek wurknimmers, en op noch gruttere skaal komme dêr faak oandielhâlders by.

Der kin ûnderskie makke wurde tusken kommersjele en net-kommersjele bedriuwen, dy't ek wol profit-, resp. non-profitorganisaasjes neamd wurde. By kommersjele bedriuwen is der sprake fan in ûndernimming, wêrby't risiko's nommen wurde by it stribjen nei in nivo fan winst dat nedich is om it fuortbestean fan it oangeande bedriuw te garandearjen. Om 'e klanten op in sa effisjint mooglike wize te berikken en oan te sprekken, wurdt dêrby sekuer tocht om 'e saneamde 'fjouwer P's': priis, plak, produkt en promoasje. Tsjintwurdich sprekt men trouwens ek wol fan 'e 'trije P's': *people* ("minsken"), *planet* ("de planeet") en *profit* ("winst"). Dêrby wurdt dan yn it ramt fan duorsum ûndernimmen ek rekken holden mei de mearwearde en/of kosten fan in produkt foar minske, maatskippij en miljeu. By net-kommersjele bedriuwen, lykas non-profitorganisaasjes, non-gûvernemintele organisaasjes en ferienings sûnder winsteachmerk, is it stribjen nei it meitsjen fan winst net it (earste) doel, mar wurdt ynstee socht nei in nut of it wolwêzen fan (in diel fan) 'e befolking.

By ûndernimmings en/of bedriuwen kinne ferskillende rjochtsfoarmen ûnderskaat wurde. Eltse rjochtsfoarm hat oare wetlik fêstleine rjochten en plichten. In earste skieding dy't dêrby oanbrocht wurde kin, is dy tusken ûndernimmingsfoarmen en rjochtspersoanen. By persoanlike ûndernimmingsfoarmen is/binne de eigner(s) persoanlik oanspraaklik foar harren bedriuw, mei't der yn 'e juridyske sin gjin ûnderskie bestiet tusken de persoan of persoanen fan 'e eigner(s) en it bedriuw. By rjochtspersoanen stiet it bedriuw yn juridyske sin los fan 'e eigner(s).
* persoanlike ûndernimmingsfoarmen:
** ienmanssaak: in bedriuw mei mar ien eigner, dy't foar eigen rekken wurket
** maatskip: ferskate persoanen binne de eigner en wurkje yn it bedriuw mei-inoar gear
** firma: ien of mear persoanen is/binne de eigner(s) yn in juridyske konstruksje dy't ôfwykt fan in maatskip
* rjochtspersoanen:
** besletten fennoatskip (B.V.): in rjochtspersoan mei beheinde oanspraaklikheid foar de eigner(s)
** namleaze fennoatskip (N.V.): in rjochtspersoan dy't oandielen útjout
Twiljocht

It **twiljocht**, **healtsjuster**, **skimertsjuster** of (de of it) **skimer** is de oergong fan ljocht nei tsjuster of oarsom, dy't twaris yn in etmiel plakfynt, sawol oan 'e ein fan 'e dei en it begjin fan 'e nacht, as oan 'e ein fan 'e nacht en it begjin fan 'e dei. By twiljocht is de loft noch ferljochte troch de sinne, mar is de sinne al ûnder de hoarizon sakke, sadat it ierdoerflak net mear beskynd wurdt.

Der besteane trije gradaasjes fan twiljocht:
* It **boargerlik twiljocht** is it ynterval oan 'e ein fan 'e dei tusken sinne-ûndergong en it tiidstip dat it mulpunt fan 'e sinne 6° ûnder de hoarizon stiet, en it ynterval oan 'e ein fan 'e nacht tusken it tiidstip dat it mulpunt fan 'e sinne 6° ûnder de hoarizon stiet en sinne-opgong;
* It **nautysk twiljocht** is it ynterval tusken de tiidstip dat it mulpunt fan 'e sinne tusken 6° en 12° (of oarsom) ûnder de hoarizon stiet;
* It **astronomysk twiljocht** is it ynterval tusken de tiidstip dat it mulpunt fan 'e sinne tusken 12° en 18° (of oarsom) ûnder de hoarizon stiet.
As it mulpunt fan 'e sinne leger as 18° ûnder de hoarizon stiet, is it nacht. Simmerdeis stiet de sinne op breedtes fan likernôch 48° (noarderbreedte of suderbreedte) sa ticht ûnder de hoarizon dat it astronomysk twiljocht fan 'e jûnsskimer daliks oergiet yn it astronomysk twiljocht fan 'e moarnsdage, sûnder dat der sprake is fan in echte nacht. Op noch hegere breedten bliuwt it in diel fan 'e simmer hielendal ljochtskyndei. Oarsom is it op dyselde breedten by 't winter lange tiid efterinoar tsjuster, sûnder dat der in dei oanbrekt.

In skaaimerk fan it twiljocht is dat nachtdieren om dy tiid hinne noch net te foarskyn kommen of al wer út 'e wei gien binne, wylst deidieren noch net foar 't ljocht kommen binne of har alwer deljûn hawwe. Guon bisten, benammen rôfdieren, hawwe har derop talein om spesifyk by twiljocht te jeien. Sokke bisten wurde **krepuskulêr** neamd, nei *crépuscule*, it Frânske wurd foar twiljocht.
Jonatan (soan fan Saul)

**Jonatan** (Hebriuwsk: יוֹנָתָן) is in bibelsk persoan út it Alde Testamint. It wie de soan fan kening Saul, de earste kening fan it Feriene Keninkryk fan Israel. Jonatan hie in tige ynlike bân hie mei David, de lettere twadde kening fan it Feriene Keninkryk fan Israel.  

## Jonatan as kriichsman
Jonatan wurdt foar it earst yn 1 Samuël 13 yn 'e Bibel neamd. Hy hat dan de lieding oer tûzen soldaten en ferslacht in Filistynske wachtpost by de stêd Geba. Yn it folgjende haadstik lit Jonatan nochris in moai staaltsje fan syn moed as kriichsman sjen as er mei help fan God tegearre mei in wapendrager tweintich man fan in Filistynske wachtpost wit te ferslaan, itjinge sa'n grutte panyk ûnder de Filistinen feroarsaket dat hja der fan troch geane. 

Om't Saul dan earst alle Filistinen ferslein ha wol, swart er: *Ferflokt is dyjinge, dy't foar de jûn ek mar wat te iten nimt*. Jonatan wit net fan dy eed en yt hunning en as dat útkomt wol Saul Jonatan neffens foarskrift deadzje. It folk nimt it lykwols foar Jonatan op om't er Israel mei help fan God sa'n grutte oerwinning besoarge hat en Saul lit Jonatan dan libje (1 Samuël 14:45).

## Jonatan en David
Jonatan spilet in wichtige rol yn it konflikt tusken oan 'e iene kant de mankelike en net súksesfolle kening Saul en oan 'e oare kant de populêre en súksesfolle David. Ta syn grutte frustraasje sjocht Saul dat syn eigen bern, syn soan Jonatan en syn dochter Mikal, David boppe alles leafhawwe. Yn haadstik 18 fan 1 Samuël stiet beskreaun dat Jonatan in ynlike bân mei David fielde en Jonatan David leaf hie as him sels. As Jonatan by Saul pleitet foar David en Saul syn soan begjint te fertinken in gearspanner te wêzen, smyt Saul in spear nei him ta om him te reitsjen. De oergeunst fan Saul op David is dan fanwegen syn militêre súksessen sa grut wurden, dat Saul plannen makket om David te deadzjen. Jonatan warskôget David yntiids en helpt him te flechtsjen. It ôfskie is dan tige leafdefol en beide manlju moatte skrieme (1 Samuël 20:41). 

## De dea fan Jonatan
By de slach yn it berchlân Gilboä mei de Filistinen komt Jonatan, tegearre mei syn heit en twa bruorren, om it libben as se besykje te flechtsjen. Doe't David kund krige fan 'e dea fan Jonatan en Saul, skuorde hy syn klean stikken, stelde hy in fêsteltiid yn en skreau er in kleiliet. 

Jonatan hie ien soan, de lichaamlik beheinde Mefibosjet. Yn 2 Samuël 9 ûntfermet David him út leafde foar Jonatan oer Mefibosjet. Hy jout as kening alle grûnbesit fan Saul oan Mefibosjet en stiet him ta regelmjittich mei de kening te iten.
Dage

* dage (skimer), de perioade fan twiljocht oan 'e ein fan 'e dei en it begjin fan 'e nacht, en oan 'e ein fan 'e nacht en it begjin fan 'e dei; meastal wurdt lykwols ferwiisd nei:
** moarnsdage, de perioade fan twiljocht oan 'e ein fan 'e nacht en it begjin fan 'e dei
* *[[De Dage]]*, in roman fan 'e Joadsk-Amerikaanske skriuwer Elie Wiesel
Jûnsskimer

De **jûnsskimer**, **skimerjûn**, **skroarjûn**, **ûleflecht** of ek wol **dage** (hoewol't dy lêste term faker ferwiist nei de moarnsdage) is de perioade fan twiljocht fuortendaliks folgjend op sinne-ûndergong, dy't karakterisearre wurdt troch tatsjusterjende skimer. Dêrby beskynt de sinne by de bolling fan 'e ierde lâns noch wol de loft, mar fynt der gjin direkte beskining fan it ierdoerflak troch de sinne mear plak. Dit moat net betize wurde mei de eigentlike sinne-ûndergong, it momint dat de sinne oer de hoarizon ferdwynt.

Om persiis te wêzen beslacht de jûnsskimer it ynterval tusken it momint dat de sinne oer de hoarizon ferdwynt oant it tiidstip dat it mulpunt fan 'e sinne 18° ûnder de hoarizon stiet. Dy tiid kin opdield wurde yn trije ûnderskate perioaden:
* de **boargerlike jûnsskimer**, wêrby't de sinne krekt oer de hoarizon ferdwûn is oant er 6° ûnder de hoarizon stiet;
* de **nautyske jûnsskimer**, wêrby't de sinne tusken 6° en 12° ûnder de hoarizon stiet;
* de **astronomyske moarnsdage**, wêrby't de sinne tusken 12° en 18° ûnder de hoarizon stiet.
Sinne-ûndergong

**Sinne-ûndergong** is it ferdwinen fan 'e sinne ûnder de hoarizon yn it westen as gefolch fan 'e draaiïng fan de Ierde. Dit is in ferskynsel dat op deistige basis foarkomt, meastal op 'e jûn, mar yn 'e midden fan 'e winter op hegere breedten faak ek in skoft al op 'e middei. Plakken binnen de beide poalsirkels, yn it uterste noarden en suden fan 'e Ierde, hawwe teminsten ien dei yn it jier gjin sinne-ûndergong, as de poaldei oanhâldend 24 oeren efterinoar duorret. It ferskynsel dat tsjinsteld is oan sinne-ûndergong, as de sinne moarns wer boppe de hoarizon út komt, hjit sinne-opgong. 

Yn 'e astronomy wurdt de sinne-ûndergong omskreaun as it momint dat de râne fan 'e sinneskiif ûnder de hoarizon ferdwynt. Deunby de hoarizon wurdt it ljocht fan 'e sinne troch atmosfearyske refraksje op sa'n wize brutsen dat de sinneskiif eins geomjitkundich al likernôch in diameter ûnder de hoarizon stiet as de sinne-ûndergong waarnommen wurde kin. Sinne-ûndergong kreëarret unike atmosfearyske omstannichheden, wêrby't de loft yn it westen faak felle (en gauris as tige moai ûnderfûne) kleuren oannimt, lykas read, pears, rôze, oranje en giel.

Hoewol't sinne-ûndergong de ein fan 'e dei oanjout, folget dêr net drekt de nacht op. Nei sinne-ûndergong is der nammentlik earst noch in perioade fan twiljocht, dat de jûnsskimer neamd wurdt. Dy perioade duorret oant it mulpunt fan 'e sinne 18° ûnder de hoarizon stiet. Yn dy tiid beskynt de sinne by de bolling fan 'e Ierde lâns noch wol de loft, mar net mear it ierdoerflak. Pas as ek de loft net mear ferljochte wurdt, oan 'e ein fan 'e jûnsskimer, wurdt it wier nacht.
Sinne-opgong

**Sinne-opgong** is it ferskinen fan 'e sinne boppe de hoarizon yn it easten as gefolch fan 'e draaiïng fan de Ierde. Dit is in ferskynsel dat op deistige basis foarkomt op 'e iere moarn, hoewol't it yn 'e midden fan 'e winter op hegere breedten letter op 'e moarn plakfynt. Plakken binnen de beide poalsirkels, yn it uterste noarden en suden fan 'e Ierde, hawwe teminsten ien dei yn it jier gjin sinne-opgong, as de poalnacht oanhâldend 24 oeren efterinoar duorret. It ferskynsel dat tsjinsteld is oan sinne-opgong, as de sinne jûns (of winterdeis oan 'e ein fan 'e middei) wer ûnder de hoarizon sakket, hjit sinne-ûndergong. 

Krekt as sinne-ûndergong kreëarret sinne-opgong unike atmosfearyske omstannichheden, wêrby't de loft yn it westen faak felle (en gauris as tige moai ûnderfûne) kleuren oannimt, lykas read, pears, rôze, oranje en giel. Sinne-opgong wurdt faak betize mei de moarnsdage, mar is net itselde. De moarnsdage is in perioade fan twiljocht foarôfgeande oan sinne-opgong, dy't duorret fan it tiidstip dat it mulpunt fan 'e sinne 18° ûnder de hoarizon stiet oant it punt dat er oer de hoarizon hinne komt. Yn dy tiid beskynt de sinne by de bolling fan 'e Ierde lâns al wol de loft, mar noch net it ierdoerflak. It is dan net rjocht mear nacht, mar oan 'e oare kant is de dei noch net begûn. Pas as de sinne oer de hoarizon hinne komt en it ierdoerflak ferljochtet, wat gearfalt mei de ein fan 'e moarnsdage, is it dei.
Midsnacht

**Midsnacht**, **midnacht**, **middernacht**, **middennacht** of, humoristysk, **hynstemiddei**, is it tiidstip fan tolve oere nachts ôf (0.00 oere of 24.00 oere) oant ien oere yn 'e moarn (1.00 oere). Neffens de moderne tiidrekkening wurdt ornearre dat om midsnacht de iene dei oergiet yn 'e oare, hoewol't dy oergong foarhinne by moarnsdage lein waard. Yn 'e Romeinske Tiid wie midsnacht it tiidstip healwei de nacht, dat persiis op 'e helte siet tusken sinne-ûndergong en sinne-opgong; sadwaande ferskode it eksakte tiidstip fan midsnacht doe mei de jiertiden. Dit tiidstip wurdt tsjintwurdich de **solêre midsnacht** neamd, as de sinne persiis oan 'e oare kant fan 'e Ierde stiet, en falt mar komselden gear mei de moderne betsjutting fan midsnacht.

It tiidsynterval tusken 0.00 oere en 1.00 oere wurdt ek gauris de spûkoere neamd of de 'oere fan 'e geasten'. Dat hat te krijen mei de oarspronklike betsjutting fan midsnacht yn 'e sin fan 'e solêre midnacht, as de tiid dy't it fierst fan 'e dei ôfleit. Sa't it ljocht assosjearre wurdt mei it goede, sa wurdt it tsjuster (de nacht) assosjearre mei it kwea, en sadwaande ek mei spûken en geasten. Dêrfandinne dat it tiidstip fan midsnacht ek faak in rol spilet yn folksferhalen en mearkes.
Twiljocht (betsjuttingsside)

"**Twiljocht**" hat yn de Wikipedy ferskate betsjuttings:

* twiljocht, de oergong fan ljocht nei tsjuster oan 'e ein fan 'e dei en fan tsjuster nei ljocht oan 'e ein fan 'e nacht
* ''Twiljocht'' (Wiesel), in roman fan 'e Joadsk-Amerikaanske skriuwer Elie Wiesel
Moarnsdage

De **moarnsdage**, de **dage**, it **dageljocht**, it **dagerea**, it **lemieren**, de **moarnsskimer** of it **moarnsrea** is de perioade fan twiljocht fuortendaliks foarôfgeande oan sinne-opgong, dy't karakterisearre wurdt troch taljochtsjende skimer. Dêrby beskynt de sinne by de bolling fan 'e ierde lâns al wol de loft, mar fynt der noch gjin direkte beskining fan it ierdoerflak troch de sinne plak. Dit fenomeen moat net betize wurde mei de eigentlike sinne-opgong, it momint dat de sinne oer de hoarizon komt. Mei tiidwurden wurdt de moarnsdage yn it Frysk oantsjut as **daagjen**, **kimen** of **sichtsjen**.

Om persiis te wêzen beslacht de moarnsdage it ynterval tusken it tiidstip dat it mulpunt fan 'e sinne 18° ûnder de hoarizon stiet, oant it momint dat de sinneskiif oer de hoarizon hinne komt. Dy tiid kin opdield wurde yn trije ûnderskate perioaden:
* de **astronomyske moarnsdage**, wêrby't de sinne tusken 18° en 12° ûnder de hoarizon stiet;
* de **nautyske moarnsdage**, wêrby't de sinne tusken 12° en 6° ûnder de hoarizon stiet;
* de **boargerlike moarnsdage**, wêrby't de sinne minder as 6° ûnder de hoarizon stiet oant er oer de hoarizon hinne komt.

De doer fan 'e moarnsdage wurdt bepaald troch de breedtegraad fan in beskaat geografysk plak; wat tichter oft men jin by de poalen befynt, wat langer oft de moarnsdage duorret. Itselde jildt foar de jûnsskimer. Yn gebieten dy't net te krijen hawwe mei ljochtfersmoarging of in drûge lucht, is it mooglik om in soarte fan ljochtkoepel te sjen dy't him fan it easten út oer de loft útwreidet, wylst yn it westen noch stjerren waarnommen wurde kinne. Soms komt it ferskynsel foar dat yn 'e lêste healoere foar sinne-opgong, by beskate waarsomstannichheden, de loft in blauwe kleur oannimt. Dat fenomeen wurdt de 'blauwe oere' neamd. In oar skaaimerk fan 'e moarnsdage is dat nachtdieren om dy tiid hinne al wer út 'e wei gien binne, wylst deidieren noch net foar 't ljocht kommen binne. Guon bisten, benammen rôfdieren, hawwe har derop talein om spesifyk by moarnsdage en jûnsskimer te jeien. Sokke bisten wurde krepuskulêr neamd.
Lockheed C-5 Galaxy

De **Lockheed C-5 Galaxy** is in militêr transportfleantúch dat oarspronklik ûntwurpen en makke waard troch Lockheed, mar no ûnderholden en by de tiid holden wurdt troch Lockheed syn opfolger Lockheed Martin. 

De Galaxy makke foar it earst in proefflecht op 30 juny 1968. Fan de 131 makke tastellen wiene ein 2012 noch 73 yn tsjinst by de US Air Force.

Dizze fleanmasine wurdt troch it Amerikaanske leger brûkt om grutte dingen te ferfieren. It laadrom is tagonklik troch de noas omheech te setten en troch in grutte laaddoar efter ûnder de sturt. De Galaxy hat in protte oerienkomsten mei syn foargonger, de lytsere Lockheed C-141 Starlifter en de lettere Boeing C-17 Globemaster III. It is it grutste Amerikaanske transportfleantúch en ien fan de grutste fan de wrâld. 

De USAF brûkt de C-5 sûnt 1969. It tastel waard ynset by alle grutte Amerikaanske militêre operaasjes sûnt dy tiid, lykas yn Fjetnam, Irak, Joegoslaavje en Afganistan; teffens ta stipe fan Israel ûnder de Jom Kippoer-oarloch en by operaasjes yn de Golfoarloch. De Galaxy waard ek brûkt by humanitêre aksjes (yn dat ramt stoarte 4 april 1975 in C-5 del by Saigon yn Fjetnam ûnder in militêre rêdingsaksje fan oarlochsweesbern) 
en by ferfier fan guod by natuerrampen en by it Amerikaanske Space Shuttle-programma.


File:Lockheed C-5B Galaxy (L-500), USA - Air Force AN1722524.jpg|Cockpit fan in C-5B
File:TF39 engines on a Lockheed C-5 Galaxy.jpg|TF39 motors fan in C-5B 
File:C5 Galaxy nose.jpg|Detail fan de noas


## Spesifikaasjes
Attawapiskat Reservaat 91A

It **Attawapiskta Reservaat 91A** (Ingelsk: *Attawapiskat 91A Reserve*) is in reservaat fan 'e Attawapiskat Earste Naasje (*Attawapiskat First Nation*), in erkende Yndiaanske stamme-organisaasje yn 'e Kanadeeske provinsje Ontario. It beslacht rûchwei de beboude kom fan it doarp Attawapiskat. It reservaat waard yn 1950 stifte ûnder de betingsten fan in formele tafoeging oan it Ferdrach Nû. 9, ien fan 'e regionale, saneamde Nûmere Ferdraggen tusken de ûnderskate Yndiaanske folken en de Kanadeeske autoriteiten.

## Geografy
It Attawapiskat Reservaat 91A is sitewearre yn it noarden fan Ontario, oan 'e igge fan 'e rivier de Attawapiskat, yn it mânske Kenora Distrikt. It leit 5&nbsp;km fan it plak ôf dêr't de Attawapiskat útmûnet yn 'e Jamesbaai, dy't ûnderdiel útmakket fan 'e Hudsonbaai. De stêd Timmins leit likernôch 500&nbsp;km nei it suden ta, en de ôfstân nei it neiste doarp, Moosonee, bedraacht 160&nbsp;km. It Attawapiskat Reservaat 91A beslacht in oerflak fan 1,2&nbsp;km², wêrmei't it fierwei it lytste is fan 'e beide reservaten fan 'e Attawapiskat Earste Naasje (it oare is it Attawapiskat Reservaat 91).

## Demografy
Neffens gegevens fan 'e Kanadeeske folkstelling fan 2011 hie it Attawapiskat Reservaat 91A doe 1.549 permaninte bewenners. De befolkingstichtens bedroech sadwaande 1.290,8 minsken de km². De bewenners fan it reservaat binne sa goed as allegearre leden fan 'e Attawapiskat Earste Naasje, dat etnyske Kry (*Cree*) binne, in Algonkwynsktalich folk dat de talrykste Yndiaanske groep fan Kanada is. It haadkertier fan it Attawapiskat Reservaat 91A is it doarp Attawapiskat, dat frijwol synonym is mei it reservaat. Ut Attawapiskat wei wurdt ek it folle gruttere mar ûnbewenne Attawapiskat Reservaat 91 bestjoerd.

## Keppelings om utens
*Offisjele webside fan 'e Attawapiskat Earste Naasje
James G. Sturgis

**James G. Sturgis** (folút: **James Garland Sturgis**; Albuquerque (Nij-Meksiko), 24 jannewaris 1854 – oan 'e rivier de Little Bighorn (Montana), 25 juny 1876) wie in Amerikaansk militêr fan mingd Dútsk-Ingelsk etnysk komôf. Hy wie de âldste soan fan kolonel Samuel D. Sturgis. James Sturgis tsjinne by it Amerikaanske 7e Kavaleryrezjimint en sneuvele yn 1876 yn 'e ferneamde Slach oan de Little Bighorn.

## Libben
Sturgis waard yn 1854 berne yn Albuquerque, yn it doetiidske Amerikaanske territoarium Nij-Meksiko, dêr't syn heit yn 'e Apache-Oarloggen tsjinne. Hy wie de soan fan kolonel Samuel D. Sturgis (1822-1889) en dy syn frou Jerusha Wilcox (1827-1915). Hy hie twa jongere bruorren: Samuel Davis jr. (1861-1933) en de jong stoarne Thomas Glenn (1870-1875), en trije susters: Nina Linn (1852-1930), Ella Marie (1859-1925) en Mary Agnes (1865-1943).

Folgjend yn syn heite fuotstappen liet Sturgis himsels yn 1871 ynskriuwe oan 'e Amerikaanske Militêre Akademy yn West Point, dêr't er yn 1875 slagge foar syn eksamens as op 28 nei bêste kadet út in klasse fan 43. Neitiid waard er op 16 juny mei de rang fan twadde luitenant tafoege oan it Amerikaanske 7e Kavaleryrezjimint, de ienheid dêr't syn heit doedestiden feitliks it befel oer hie. Om't syn heit (al jierren) yn detasjearre tsjinst wie, waard it rezjimint lykwols yn 'e praktyk oanfierd troch de ûnderbefelhawwer, luitenant-kolonel George Armstrong Custer. Sturgis arrivearre op 29 oktober 1875 yn Fort Abraham Lincoln, yn 'e Dakota's, dêr't de 7e Kavalery op dat stuit legere wie. 

Doe't yn 1876 de Grutte Sû-Oarloch útbriek, waard Sturgis oansteld as ûnderbefelhawwer fan E Kompanjy ûnder earste luitenant Algernon Smith. Yn dy hoedanichheid naam er diel oan de simmerkampanje fan 1876. Op 25 juny kaam Sturgis yn 'e Slach oan de Little Bighorn, yn súdlik Montana, om mei hiele E Kompanjy en alle leden fan fjouwer oare kompanjyen dy't Custer dy deis persoanlik oanfierde by in oanfal op in grut Yndiaansk doarp oan 'e igge fan 'e rivier de Little Bighorn.

It tinken is dat Sturgis sneuvele wêze moat op Custer Hill, de heuveltop dêr't de lêste restanten fan 'e fiif kompanjyen troch de krigers fan 'e Lakota, Noardlike Sjajinnen en Noardlike Arapaho besingele rekken en oan 'e lêste man ta útrûge waarden, mar Sturgis is ien fan trije ofsieren fan wa't it stoflik omskot nea identifisearre is (de oaren wiene Henry Moore Harrington en Jame Porter). Sadwaande giet men derfan út dat er earst, lykas alle sneuvelen, profisoarysk begroeven is op it slachfjild, en yn 1877 mei de sljochtwei soldaten fan 'e 7e Kavalery yn in massagrêf op Custer Hill kommen is te rêsten. Syn mem, Jerusha Wilcox Sturgis, woe doe beslist it plak sjen dêr't har soan omkommen wie, en sadwaande rjochte it Amerikaanske Leger doe in neptinkstien foar James Sturgis op in willekeurich part fan it slachfjild op, sadat hja wat hawwe soe om nei te sjen.
Saul

## Persoanen
* Saul (foarnamme), in Hebriuwske foarnamme
* Saul fan Israel, in bibelske kening fan it feriene keninkryk Israel
* Saul fan Tarsus of Saulus fan Tarsus, de oarspronklike namme fan 'e apostel Paulus
* Saûl fan Edom, in bibelske kening fan it keninkryk Edom, neamd yn Genesis 36:37-38

## Keunsten
* ''Saul'' (Händel), in oratoarium út 1738 fan Georg Friedrich Händel
* ''Saul'' (Alfieri), in trageedzje út 1782 fan Vittorio Alfieri

## Geografy
* Saul (Ingelân), in plak yn it Ingelske greefskip Gloucestershire
* Saul (Kentucky), in plak yn 'e Amerikaanske steat Kentucky
* Saul (Noard-Ierlân), in plak yn it Noardierske greefskip Down
* Saül (Frânsk-Guyana), in plak yn Frânsk-Guyana
Farmington (Nij-Hampshire)

**Farmington** is in plak (town) yn de Amerikaanske steat New Hampshire, en falt bestjoerlik ûnder Strafford County.

## Farmington eartiids

Image:Central House, Farmington, NH.jpg|Central House yn 1913
Image:Opera House, Farmington, NH.jpg|Opera yn 1914
Image:Thayer & Osborne Shoe Factory.jpg|Skoechfabryk yn 1915
Image:Cochecho River, Farmington, NH.jpg|Rivier Cochecho yn 1912


## Berne yn Farmington
* Winfield S. Edgerly, 29 maaie 1846, generaal
* Shirley Barker, skriuwster
* Winfield Scott Edgerly, US Army brigadegeneraal
* LacyJane Folger, Miss New Hampshire USA 2011
* Henry Wilson (16 febrewaris 1812), ficepresidint

## Keppelings om utens
* Farmington, New Hampshire - Offisjeel webstee
* Farmington Historical Society Museum
George Kennedy (betsjuttingsside)

"**George Kennedy**" hat yn de Wikipedy ferskate betsjuttings:

* George Kennedy (1925–2016), Amerikaansk akteur

## Oare persoanen mei dy namme
* George Kennedy (ûndernimmer) (1799-1870), Kanadeesk sakeman en de stifter fan Georgetown (Ontario)
* George N. Kennedy (1822-1901), Amerikaansk politikus en rjochter
* George Kennedy (sportbestjoerder) (1881-1921), Kanadeesk iishokkybestjoerder
* George Kennedy (Skotsk fuotballer) (1885-1917), Skotsk fuotballer
* George A. Kennedy (sinolooch) (1901-1960), Amerikaansk sinolooch
* George Kennedy (Australysk fuotballer) (1919-1979), Australysk spiler fan Australysk fuotbal
* George Kennedy (politikus) (1927-2003), Kanadeesk politikus
* George A. Kennedy (klassikus) (1928), Amerikaansk klassikus
Whitney Taylor

**Whitney Taylor**, echte namme ûnbekend (yn Súd-Karolina, 21 febrewaris 1992), is in Amerikaansk neakenmodel en pornografysk aktrise, dy't yn it ferline ek wol gebrûk makke hat fan 'e artystenammen Brooke Burgess en Amani Madsen. Hja sette yn 2011 útein mei in wurkpaad yn 'e Amerikaanske pornoyndustry en spile yn inkele films, mar wie nammenste aktiver op it ynternet.

## Libben en karriêre
Taylor waard yn 1992 berne yn 'e Amerikaanske steat Súd-Karolina, yn it Amerikaanske Suden. Yn 2011, doe't se 19 jier wie, makke se har debút yn in pornografyske film. Neffens de Internet Adult Film Database (IAFD) hat se sûnt yn in sântal films spile, ûnder mear foar de foaroansteande studio Jules Jordan Video. Folle faker wie se lykwols yn 't spier foar pornowebsiden op it ynternet, lykas Bang Bros en Brazzers. Njonken har aktearwurk is Taylor ek aktyf as neakenmodel en hat se mei fotoreportaazjes yn ferskate neakenblêden pronke.

## Lichemsskaaimerken
Taylor is blank, mei blauwe eagen en blûn hier. Neffens har offisjele opjefte is se 1.68&nbsp;m lang, mei in gewicht fan 52&nbsp;kg. Hja hat kupmaat 34DD, dêr't se in boarstfergruttingsoperaasje foar ûndergien hat. Fierders hat Taylor in nâlpiercing, mar gjin tatoeaazjes.

## Keppelings om utens
* Biografy en filmografy fan Whitney Taylor yn 'e ''Internet Movie Database'' (IMDb)
* Biografyske gegevens en filmografy fan Whitney Taylor yn 'e ''Internet Adult Film Database'' (IAFD)
* Biografyske gegevens fan Whitney Taylor op ''FreeOnes''
Endonym en eksonym

**Endonym** en **eksonym** binne nau besibbe termen út 'e namkunde. In eksonym (of **ksenonym**) is in eksterne namme foar in geografysk plak, in etnyske groep minsken of in taal of dialekt. Sa'n term wurdt troch bûtensteanders frij algemien brûkt om nei sokke ûnderwerpen te ferwizen, yn 'e regel om histoaryske redens. In endonym, ek wol in **autonym** neamd (benammen as der yn 'e brûkte kontekst gjin ferbân lein wurdt mei in korrespondearjend eksonym) is in ynterne namme foar persiis deselde saken. Sokke nammen wurde dus jûn troch de leden fan in etno-linguïstyske groep oan harrensels, harren taal of dialekt, harren wengebiet of in spesifyk plak yn dy krite.

De termen endonym, eksonym, ksenonym en autonym komme út it Gryksk, fan 'e foarheaksels ἔνδον, *éndon-* ("binnen"), resp. ἔξω-, *éxō-* ("út" of "bûten"), ξένος-, *xénos-* ("bûtenlânsk") en αὐτο-, *auto-* ("sels" of "eigen-"), en it efterheaksel ὄνομα, *ónoma* ("namme"). De term 'eksonym' waard foar it earst brûkt troch de Australyske geograaf Marcel Aurousseau yn syn wurk *The Rendering of Geographical Names*, út 1957. Neitiid waarden op basis dêrfan de termen 'endonym', 'autonym' en 'ksenonym' ûntwikkele.
Outram Bangs

**Outram Bangs** (Watertown (Massachusetts), 12 jannewaris 1863 – Wareham (Massachusetts), 22 septimber 1932) wie in Amerikaansk soölooch en publisist. Hy lei him ûnder syn karriêre benammen ta op 'e ornitology en de mammalogy.

## Libben en karriêre
Bangs waard yn 1863 berne yn Watertown, yn 'e steat Massachusetts, as de twadde soan yn it gesin fan Edward Bangs en dy syn frou Annie Outram Hodgkinson. Hy studearre fan 1880 oant 1884 oan 'e prestizjeuze Universiteit fan Harvard, yn Cambridge (Massachusetts), ûnder de reek fan Boston.

Syn kolleksje fan mear as 10.000 sûchdierskedels en -hûden bea er yn 1899 oan 'e Universiteit fan Harvard oan. Yn 1900 waard Bangs dêr oansteld as de konservator fan Museum fan Ferlykjende Soölogy fan 'e universiteit. Yn 1906 besocht er Jamaika, dêr't er mear as hûndert fûgeleksimplaren sammele. Doe't er mei dengue oanhelle rekke, wied er lykwols twongen om 'e reis ôf te brekken. 

Yn 1908 bea Bangs syn kolleksje fan 24.000 fûgelhûden oan it Museum fan Ferlykjende Soölogy oan, en neitiid wreide er dy noch fierder út. Yn 1925 reizge Bangs nei Jeropa, dêr't er museä besocht en kontakten lei mei pleatslike ornitologen. Teffens beävensearre er útwikselings fan kolleksjes foar it Museum fan Ferlykjende Soölogy. Under syn karriêre skreau Bangs mear as 70 boeken en artikels, wêrfan 55 oer sûchdieren. Bangs kaam yn 1932 yn syn simmerwente yn Wareham te ferstjerren, yn 'e âlderdom fan 69 jier.

## Wurk (in kar)
*1896 – *The Florida Deer*
*1899 – *The Hummingbirds of the Santa Marta Region of Colombia*
*1899 – *The Florida Puma*
*1905 – *The Mammals and Birds of the Pearl Islands, Bay of Panama* (mei John Eliot Thayer)
*1914 – *Notes on the Birds and Mammals of the Arctic Coast of East Siberia* (mei Glover Morrill Allen en John Eliot Thayer)
*1916 – *A Collection of Birds from the Cayman Islands*
Lockheed C-141 Starlifter

De **Lockheed C-141 Starlifter** wie in strategysk militêr transportfleantúch yn tsjinst fan de Amerikaanske loftmacht. De spesifikaasjes foar it tastel waarden yn 1960 opsteld. It tastel wie ornearre om doetiidsk tsjinjende tastellen lykas de C-124 Globemaster II te ferfangen. It prototype fan de C-141 makke syn earste flecht yn 1963 en de earste tastellen waarden yn 1965 ôflevere. Totaal binne der 285 stks levere, it grutste part oan it *militairy airlift command* en ien foar de NASA. 

Fan 1997 oant 1999 waarden 64 masines modernisearre. Dy tastellen waarden útrist mei in digilale cockpit, GPS en oare navigaasje- en ferdidigingselektroanika. Sy waarden oantsjut mei C-141C. 

De Starlifter waard brûkt oant 5 maaie 2006, doe't de lêsten ferfongen wiene troch de C-17 Globemaster III.

## Technyske gegevens


Ofbyld:C-141 Starlifter Cockpit.JPG|Cockpit fan de Lockheed C-141A Starlifter 
Ofbyld:C-141C Glass Cockpit Upgrade.JPEG|Cockpit fan de Lockheed C-141C Starlifter  

## Sjoch ek
* C-5 Galaxy
* C-17 Globemaster III
* Ilyushin Il-76
Boeing C-17 Globemaster III

De **Boeing C-17 Globemaster III** is in Amerikaansk strategysk transportfleantúch, boud troch Boeing Integrated Defense Systems, dat tsjinnet by de US Air Force, Royal Air Force, Royal Australian Air Force, Canadian Forces Air Command en Qatar Air Force. It waard ûntwurpen as ferfanger fan de Lockheed C-141 Starlifter en om in tal taken fan de Lockheed C-5 Galaxy oer te nimmen. De C-17 krige syn namme fan twa eardere swiere transoportfleanmasines mei sûgermotors, de C-74 Globemaster en de C-124 Globemaster II.

In rige lannen (de NAFO-leden Nederlân, Bulgarije, Denemarken, Estlân, Hongarije, Italië, Letlân, Litouwen, Noarwegen, Poalen, Roemenië, Slovenië, Slowakije, Tsjechië en de Feriene Steaten, teffens Finlân en Sweden) hawwe meiïnoar yn 2009 trije C-17 Globemaster III's oankocht ûnder de neamer *Strategic Airlift Capability*. Sy binne stasjonearre op de loftmachtbasis Pápa yn Hongarije. Nederlân is in grutte brûker mei mear as 500 fleanoeren. Op 14 july 2009 waard it earste tastel ôflevere; de oare twa folgen yn it neijier.

Mei de C-17 Globemaster III is in flugge strategyske levering fan troepen en materialen fan en nei in haadbasis of nei in foarútskode basis mooglik. It tastel is grut genôch om in Chinook-helikopter te ferfieren. Hy is ek by taktysk ferfier fan bygelyks ferwûnen te brûken en ek foar loftdroppingen. 

De C-17 is ûntwurpen om fan fleanfjilden mei koarte en smalle banen (1.064 m. / 27 m.) te operearjen. Fierders kin er brûkt wurde op net-befluorre en rûge banen.

## Spesifikaasjes
Spay (Dútslân)

**Spay** is in *[[Ortsgemeinde]]* yn 'e Dútske dielsteat Rynlân-Palts en leit oan 'e lofter igge fan 'e Ryn, likernôch 12 km súd fan Koblenz. De gemeente bestiet út Niederspay en Oberspay, twa dielen dy't foarhinne selsstannich wiene en yn 1969 gearfoege waarden.

## Bestjoer
Spay is in *Ortsgemeinde* yn 'e lânkring Mayen-Koblenz en heart by it gemeenteferbân Rhein-Mosel.

## It besjen wurdich
Yn 'e gemeente binne in soad 17e- en 18e-iuwske fakwurkhûzen.

Spay hat trije tsjerken: de neogotyske *Lambertuskirche* oan 'e Kirchgasse út 1898-1900, de goatyske *Alte Kirche* oan 'e Zehnthofstraße út 1670 (fannijs opboud yn 1977-1978) en de oarspronklik romaanske *Petrus und Pauluskapelle* oan 'e Mainzerstraße fan om 1300 hinne.

## Ofbylden

Baas boven baas (28629177460).jpg|Lambertustsjerke.
Denkmalzone Ortskern Oberspay.jpg|Fakwurkhûzen.
Spay, Petruskapel.jpg|Petruskapel.
Teddy Schaank

**Tietje (Teddy) Schaank** (Grins, 10 juny 1921 – Amsterdam, 9 maart 1988) wie in Nederlânsk aktrise.

Teddy Schaank sette mei har karriêre út ein as fariëtee-artyste en waard bekend as aktrise fan toaniel en tillefyzje ûnder de skûlnamme *Teddy Schaank*. Sy wie troud mei de akteurs Leo de Hartogh en Ko van Dijk jr.. Ut it houlik mei De Hartogh waard dochter Linda van Dyck berne. Foar en yn de Twadde Wrâldoarloch wie hja de freondinne fan de sjonger Willy Derby.

Teddy Schaank waard beïerdige op begraafplak Westerveld yn Driehuis.

## Film
* 1958 - *[[Jenny (Nederlandse film)|Jenny]]* (fan Willy van Hemert)
* 1962 - *Kermis in de regen* (fan Kees Brusse)
* 1966 - *10.32* (fan Arthur Dreifuss) - as ferkeapster
* 1977 - *De peetmoeder* (fan Tom Manders junior) - as Dolores Mandera
* 1977 - *Een stille liefde* (fan René van Nie)
* 1984 - *[[De Schorpioen (film)|De Schorpioen]]* - as Anna's mem

## Tillefyzje
* 1955 - *Secret files, U.S.A.*
* 1959 - *[[Pension Hommeles]]* - as ferpleechster
* 1961 - *Het grote mes*
* 1961 - *Gevaarlijk tussenspel*
* 1962 - *De komiek*
* 1962 - *Meneer Sampson*
* 1963 - *Met 24 pk door Europa*
* 1971/1975 - *[[Swiebertje]]* - as Cornelia Bromsnor
* 1973 - *Waaldrecht*
* 1976-1979 *[[Pommetje Horlepiep]]* - as tsjinstfaam Hanna
* 1983 - *De Weg*
* 1986 - *Dossier Verhulst* - as muoike Sien Willems

## Keppeling om utens
* Teddy Schaank yn de IMDb
Rhens

**Rhens** is in stêd yn de Dútske dielsteat Rynlân-Palts. It leit yn 'e lânkring Mayen-Koblenz. Rhens hat in befolking fan likernôch 3.000 ynwenners (2022). 

Sûnt 2002 heart Rhens ta it UNESCO-wrâlderfskip Boppe Middenryndelte.

## It besjen wurdich
* De *Königsstuhl*, it plak dêr't sûnt 1273 de Dútske karfoarsten by inoar kamen om in kening te kiezen. 
* De *Scharfer Turm* stiet fuort oan de Ryn en datearret út 1396. Oarspronklik in toltoer, letter in finzenis. Yn 1645-1646 waarden hjir heksen fêstholen en foltere. Tsjintwurdich is it in gebou dêr't útstallings organisearrre wurde.
* It *Rathaus* oan it Marktplatz: it ûnderste diel stamt út likernôch 1500, de twadde ferdjipping mei de gevel út ca. 1600.
* It histoaryske sintrum fan Rhens mei tal fan fakwurkhuzen.
* De stedsmuorre mei poarten.
* De 11e iuwske *Dionysiuskirche* mei in barok ynterieur.
* De 19e iuwske neogotyske Theresiakirche út 1906-1908. 
* It *Deutsches Haus* waard yn de jierren 1566–1570 boud. Grut fakwurkhûs, dat oan in âlde poarte is boud. 

## Ofbylden

Rhens, Sint-Dionysiuskerk.jpg|*Rhens, Dionysiustsjerke*
Stadttor Rhens.jpg|*Stedspoarte*
Rhens Kaiserstuhl 1.jpg|*Königsstuhl*


Rhens 43.jpg|*Stedsmuorre*
Rhens, Hochstraße 9, detail gevel.jpg|*Detail fakwurkhûs*
Rhens, Jüdischer Friedhof.jpg|*Joadsk begraafplak*
American Book Award

De **American Book Award** is in Amerikaanske literatuerpriis dy't op jierlikse basis útrikt wurdt oan in stikmannich auteurs foar in 'treflike literêre prestaasje', sûnder rekken te hâlden mei ras, sekse, etnisiteit of sjenre.

De tawizing en útrikking fan 'e priis wurdt ferrjochte troch de Before Columbus Foundation. De American Book Award waard ynsteld yn 1978 en foar it earst útrikt yn 1980. Neffens de offisjele webside fan 'e priis binne der "gjin kategoryen, gjin nominearden, en sadwaande ek gjin ferliezers".

Under de skriuwers dy't de priis alris wûnen, binne Isabel Allende, James Welch, Miles Davis en Joy Harjo. Foar in folsleine list mei winners, sjoch op dizze side, op 'e Ingelske Wikipedy.

## Keppelings om utens
*Offisjele webside fan 'e American Book Awards
Rechabeäm fan Juda

**Rechabeäm** (Hebriuwsk: רְחַבְעָם) regearre neffens it Alde Testamint de earste kening fan it keninkryk Juda. Neffens de bibelboeken 1 Keningen en 2 Kroniken wie Rechabeäm ynearsten kening fan it Feriene Keninkryk fan Israel, mar nei't de tsien noardlike stammen fan Israel yn opstân kamen en it ûnôfhinklike Keninkryk Israel stiften, bleau Rechabeäm allinnich hearsker oer Juda. Syn regear wurdt op it tiidrek 
922 oant 915 f.Kr. rûsd.

## Libben
Rechabeäm wie de soan en opfolger fan kening Salomo en de pakesizzer fan kening David, syn mem wie de Ammonityske Naäma. Nei de dea fan syn heit slagge it Rechabeäm net om de ienheid fan it keninkryk te bewarjen. De klacht wie dat it rezjym fan Salomo te swier west hie, mar Rechabeäm woe gjin tasizzingen dwaan om it wat lichter te meitsjen, ek al hiene de âldsten him de rie jûn om it folk yn 'e mjitte te kommen. Dat late ta de spjalting fan it joadske ryk. Op syn eigen stamme Juda en de stamme Benjamin nei, keazen alle oare stammen foar Jerobeäm as kening fan it keninkryk Israel. 

Doe't Rechabeäm syn posysje konsolidearre hie, naam er it net mear sa krekt mear mei de wet fan 'e Heare. It folk sûndige mear as ea tefoarren en it tilde op fan de plakken dêr't offere waard oan frjemde goaden (1 Keningen 14:23). Sa koe it langer net en yn it fyfte jier fan Rechabeäms regear strafte God Juda mei in ynfal fan farao Sjisjak. De farao liet de skatten út 'e timpel en it paleis weihelje en ek de gouden skylden naam er mei. Om't Rechabeäm lang om let dochs noch om lyk woe en him foar God feroatmoedige, liet God Jeruzalim net hielendal ûndergean (1 Keningen 14:25; 2 Kroniken 12). 

Rechabeäm hie achttjin frouwen en sechtich byfrouwen, mar Maäka, in dochter fan Absalom, hie de kening boppe alles leaf. Hy sette achtentachtich bern oan, wêrfan 28 soannen en 60 dochters.  

Rechabeäm wie ienenfjirtich jier doe't er kening waard; hy regearde sântjin jier fanút Jeruzalim oer Juda. Under syn regear wie der algeduerich kriich tusken Juda en Israel. Syn soan Abía folge him op.